กฟผ.รับซื้อไฟฟ้าจากโครงการน้ำงึม 3
กฟผ.ลงนามรับซื้อไฟฟ้าโครงการน้ำงึม 3 เสริมกำลังในช่วงพีค กำหนดเดินเครื่องเชิงพาณิชย์ปี 2560
11 มี.ค. 2553

กฟผ.ลงนามรับซื้อไฟฟ้าโครงการน้ำงึม 3 เสริมกำลังในช่วงพีค กำหนดเดินเครื่องเชิงพาณิชย์ปี 2560
นายสุทัศน์ ปัทมสิริวัฒน์ ผู้ว่าการไฟฟ้าฝ่ายผลิตแห่งประเทศไทย (กฟผ.) เปิดเผยว่า กฟผ. ได้ลงนามบันทึกความเข้าใจโครงสร้างค่าไฟฟ้า โครงการโรงไฟฟ้าน้ำงึม 3 ในสาธารณรัฐประชาธิปไตยประชาชนลาว กับผู้พัฒนาโครงการ ได้แก่ บริษัทจีเอ็มเอสลาว บริษัทผลิตไฟฟ้าราชบุรีโฮลดิ้ง และบริษัท มารูเบนนี คอร์ปอเรชั่น จะมาช่วยเสริมความต้องการใช้ไฟฟ้าของประเทศไทยในช่วงเวลาที่ความต้องการใช้ไฟฟ้าสูง หรือ ช่วงพีคได้เป็นอย่างดี
นอกจากนี้ ยังเป็นการเพิ่มความหลากหลายในการใช้เชื้อเพลิงผลิตไฟฟ้า ทำให้ระบบไฟฟ้าของประเทศไทยมีความมั่นคงยิ่งขึ้น นอกจากนี้ยังมีอัตราค่าไฟฟ้าที่คงที่ตลอดอายุสัญญาฯ ไม่ผันผวนตามราคาเชื้อเพลิงอื่นๆ
สำหรับโครงการโรงไฟฟ้าพลังน้ำ-น้ำงึม 3 เป็นโครงการผลิตไฟฟ้าจากพลังน้ำเพื่อส่งกระแสไฟฟ้าขายกลับมายังประเทศไทย โดยเชื่อมต่อกับระบบส่งไฟฟ้าของ กฟผ.ที่ จ.อุดรธานี  มีกำลังการผลิตติดตั้งประมาณ 440 เมกะวัตต์ กำหนดเดินเครื่องเชิงพาณิชย์ประมาณปี  2560 โดยมีสัญญาซื้อขายไฟฟ้าระยะยาวกับ  กฟผ.  27 ปี  
โครงการดังกล่าวตั้งอยู่บริเวณแขวงเวียงจันทน์และแขวงเซียงขวางในลาว โดยเป็นโครงการร่วมทุนระหว่าง บริษัท ผลิตไฟฟ้าราชบุรีโฮลดิ้ง มีสัดส่วนการถือหุ้น 25% บริษัทจีเอ็มเอส ลาว มีสัดส่วนการถือหุ้น 27% บริษัท มารูเบนนี คอร์ปอเรชั่น มีสัดส่วนการถือหุ้น 25% และ บริษัทลาว โฮลดิ้ง สเตท เอ็นเตอร์ไพรส์ มีสัดส่วนการถือหุ้น 23%